## Aguirre confia en la viabilitat i futur dels cultius tradicionals de secà

*** El conseller ha intervingut en la Jornada de Cultius Tradicionals de Secà, en l’Institut Valencià d’Investigacions Agràries
* Aguirre ha subratllat que “som la comunitat autònoma que més diners destina a les assegurances, 32 milions d’euros per a compensar altres danys com gelades, pedra o pluges torrencials”**

El conseller d’Agricultura, Ramaderia i Pesca, José Luis Aguirre, aposta per “la viabilitat i futur per als cultius tradicionals de secà”, que s’enfronten a grans desafiaments com la falta d’aigua o la competència de tercers països.

El conseller, que ha intervingut en la Jornada de Cultius Tradicionals de Secà, en l’Institut Valencià d’Investigacions Agràries (IVIA), ha recordat la negativa per part del Ministeri d’Agricultura a facilitar ajudes per a estos sectors, al·legant que la situació hidrològica és bona i la collita serà millor que l’any passat, “deixa estos cultius i el conjunt de la regió valenciana totalment desemparats i fora de les ajudes, en no voler ni tan sols sol·licitar suport econòmic a la Unió Europea” ha assenyalat.

La sequera és, en paraules del conseller, el desafiament més preocupant enguany per a estos cultius, que “no solament estan veient perillar les collites, sinó la supervivència de les mateixes plantes”, però també la competència de tercers perquè “és impossible competir en preus si els nostres ametlers de secà produïxen una ínfima part del que produïxen els sistemes intensius. No és rendible competir en quantitat d’oli provinent dels nostres olivars tradicionals davant dels sistemes més moderns i intensius”.

Per això, aposta per buscar estratègies que aporten rendibilitat a estos cultius, com seleccionar varietats i patrons millor adaptats a les condicions actuals, trobar ferramentes que ens permeten controlar les plagues i malalties d’una manera més eficaç, potenciar el cultiu ecològic, agrupar l’oferta, tecnificar el camp o apostar per la qualitat, que permeta diferenciar els nostres productes en els mercats.

En la seua intervenció, José Luis Aguirre ha destacat que la Conselleria d’Agricultura ha publicat esta mateixa setmana la línia d’ajudes a finques col·laboradores amb un import de 500.000 euros, que permet dur a terme una experimentació en camp de totes les varietats i patrons, i ha subratllat també les diferents iniciatives per al control, entre altres, de la mosca de l’olivera.

Aguirre ha subratllat també que “som la comunitat autònoma que més diners destina a les assegurances, amb 32 milions d’euros, més del doble que la segona comunitat d’Espanya, i hem pujat al màxim que permet la legislació el suport als sectors més perjudicats per la sequera, com l’olivera, l’ametler, el cirerer, o la ramaderia”.

“Esta gran inversió per part de la Conselleria, acordada amb el sector que així ho ha demandat tradicionalment a la Comunitat Valenciana, permet fer front no solament a la sequera, sinó a altres danys com gelades, pedra o pluges torrencials, per la qual cosa considerem que és una ferramenta fonamental de suport als nostres agricultors”, ha assenyalat.

Fecha: 20/06/2024